
REFERAT 

privind aprobarea contractării de către Municipiul Timişoara a unui împrumut în valoare de 100.000.000 lei pentru finanţarea cheltuielilor curente şi de capital ale Companiei de Termoficare Colterm S.A.
Prin adresa înregistrată cu nr. SC2015-2151/04.11.2015 Compania de Termoficare Colterm S.A. solicită contractarea de către Primăria Municipiului Timişoara a unui împrumut în cuantum de 100.000.000 lei pentru finanţarea cheltuielilor curente şi de capital ale Colterm S.A., având în vedere situaţia imperativă în privinţa asigurării cu energie  termică a populaţiei în sezonul rece 2015-2016.
Compania de Termoficare Colterm S.A. a negociat cu 11 bănci comerciale suplimentarea plafoanelor de credit pentru activitatea curentă, dar din cauza situaţiei economico-financiare nu a reuşit accesarea de noi credite.
Având în vedere majorarea continua a penalităţilor ca urmare a plăţii cu întârziere a furnizorilor şi a datoriilor la bugetul de stat, în momentul de faţă Compania înregistrează penalităţi de plată către principalii furnizori în cuantum de 11.000.000 lei.
În luna septembrie 2015 Compania a reuşit eşalonarea datoriilor către ANAF pentru suma de 12.9 milioane lei, conform Deciziei nr. 4548/22.09.2015, dar în cazul în care nu se reuşeşte obţinerea unei finanţări se va afla în situaţia de a pierde eşalonarea cu ANAF, ceea ce ar duce la blocarea conturilor societăţii şi în ultimă instanţă la incapacitate de plată.
Pentru sezonul de încălzire 2015-2016 S.C. Colterm S.A. trebuie să achiziţioneze în trimestrul IV 2015 minim 300.000 tone de cărbune pentru care este necesară suma de 33.7 milioane lei, iar pentru perioada octombrie 2015 – februarie 2016 se estimează că facturile de gaze naturale vor fi în cuantum de 40 milioane lei. Prin urmare, pentru asigurarea combustibilului necesar pentru sezonul de încălzire  2015-2016 Compania de Termoficare Colterm S.A. are nevoie de aproximativ 73.7 milioane lei.
Având în vedere prevederile art. IV din O.U.G. nr. 46/23.10.2015 pentru stabilirea unor măsuri financiare şi pentru modificarea şi completarea unor acte normative:

” (1) Începând cu data intrării în vigoare a prezentei ordonanţe de urgenţă, prin derogare de la prevederile art. 61 alin. (1) şi <LLNK 12006   273 10 202  63 49>art. 63 alin. (4) şi (4^1) din Legea nr. 273/2006 privind finanţele publice locale, cu modificările şi completările ulterioare, precum şi de la prevederile <LLNK 12014   182 10 202   3 39>art. 3 alin. (2) din Legea nr. 182/2014 pentru aprobarea plafoanelor unor indicatori specificaţi în cadrul fiscal-bugetar pe anul 2015, unităţile administrativ-teritoriale pot solicita, în cursul anului 2015, contractarea de împrumuturi din venituri din privatizare, înregistrate în contul curent general al Trezoreriei Statului, în limita sumei de 700.000 mii lei, pentru:

    a) finanţarea unor cheltuieli curente şi de capital pentru asigurarea furnizării energiei termice în sezonul rece, în următoarele condiţii:

    1. dobândă: ROBOR la 3 luni comunicată de Banca Naţională a României în ultima zi lucrătoare a lunii anterioare autorizării împrumutului, plus o marjă de 3,00 puncte procentuale şi care rămâne fixă pe toată durata de derulare a împrumutului;

    2. perioadă de rambursare: până la 20 de ani, cu posibilitatea rambursării anticipate, parţial sau integral;

    3. limita de îndatorare: 30%;

(2) Suma prevăzută la alin. (1) se asigură de către Ministerul Finanţelor Publice din venituri din privatizare înregistrate în contul curent în valută deschis la Banca Naţională a României, prin efectuarea operaţiunii de schimb valutar al echivalentului în euro al sumei de 700.000 mii lei determinat pe baza cursului Băncii Naţionale a României valabil la data efectuării. Echivalentul în lei se înregistrează ca venituri din privatizare în contul curent general al trezoreriei.

    (3) Sumele acordate cu titlu de împrumut din veniturile din privatizare, contractate de unităţile administrativ-teritoriale, pot fi utilizate cu respectarea destinaţiilor prevăzute la alin. (1). Responsabilitatea cu privire la utilizarea sumelor în scopul pentru care se contractează împrumutul revine în totalitate autorităţilor administraţiei publice locale ale unităţilor administrativ-teritoriale.

    (4) Rambursarea împrumuturilor prevăzute la alin. (1) se efectuează în tranşe trimestriale, egale, începând cu trimestrul următor acordării acestora. Dobânda aferentă reprezintă un venit al bugetului Trezoreriei Statului, care se calculează lunar prin aplicarea ratei dobânzii la soldul împrumutului, începând cu luna acordării împrumutului, şi se plăteşte trimestrial, în suma cumulată până la zi.

    (5) Drepturile şi obligaţiile părţilor, termenii şi condiţiile de derulare a împrumuturilor contractate conform alin. (1) se stabilesc prin convenţie de împrumut.

    (6) Pentru neplata la termen a ratelor scadente şi a dobânzilor de plătit la împrumutul acordat se calculează o dobândă de întârziere, la nivelul dobânzii prevăzute în Ordonanţa Guvernului nr. 92/2003 privind Codul de procedură fiscală, republicată, cu modificările şi completările ulterioare, pe zi de întârziere, până la data stingerii obligaţiei. Dobânda de întârziere reprezintă venit al bugetului Trezoreriei Statului.

    (7) Unitatea administrativ-teritorială restituie împrumutul şi dobânzile aferente în contul distinct deschis la Trezoreria Operativă Centrală, codificat cu codul de identificare fiscală al acesteia.

    (8) În cazul nerespectării prevederilor alin. (4), directorii direcţiilor generale regionale ale finanţelor publice/şefii administraţiilor judeţene ale finanţelor publice sistează alimentarea, atât cu cote defalcate din impozitul pe venit, cât şi cu sume defalcate din unele venituri ale bugetului de stat pentru echilibrarea bugetelor locale, cu excepţia plăţilor pentru achitarea drepturilor salariale şi a contribuţiilor aferente atunci când nu pot fi asigurate din venituri proprii.

    (9) Unităţile administrativ-teritoriale pot contracta împrumuturile prevăzute la alin. (1) numai cu avizul Comisiei de autorizare a împrumuturilor locale, prevăzută la <LLNK 12006   273 10 202  61 40>art. 61 alin. (3) din Legea nr. 273/2006, cu modificările şi completările ulterioare.

    (10) Mecanismul de acordare şi derulare a împrumuturilor acordate unităţilor administrativ-teritoriale conform alin. (1) lit. a), documentele în baza cărora se acordă împrumutul şi cele care stau la baza obţinerii avizului Comisiei de autorizare a împrumuturilor locale, precum şi modul de reflectare a sumelor respective în bugetele instituţiilor publice locale se aprobă prin ordin al ministrului finanţelor publice.

    (11) Responsabilitatea cu privire la documentele prevăzute la alin. (10), precum şi încadrarea în scopul pentru care se contactează împrumutul revine în totalitate autorităţilor administraţiei publice locale ale unităţilor administrativ-teritoriale şi ordonatorilor principali de credite ai unităţilor administrativ-teritoriale.

    (12) Documentele prevăzute la alin. (10) şi (14) se depun până la data de 4 decembrie 2015 la direcţiile generale regionale ale finanţelor publice/administraţiile judeţene ale finanţelor publice.

    (13) Ordonatorii principali de credite şi autorităţile deliberative au obligaţia ca la elaborarea şi aprobarea bugetelor locale să prevadă plata serviciului datoriei publice locale aferent împrumuturilor acordate de Ministerul Finanţelor Publice.

    (14) Mecanismul de acordare şi derulare a împrumuturilor acordate unităţilor administrativ-teritoriale conform alin. (1) lit. b)-d), documentele în baza cărora se acordă împrumutul şi cele care stau la baza obţinerii avizului Comisiei de autorizare a împrumuturilor locale, precum şi modul de reflectare a sumelor respective în bugetele instituţiilor publice locale sunt cele stabilite la <LLNK 12015     2180 302   0 57>art. XII din Ordonanţa de urgenţă a Guvernului nr. 2/2015 pentru modificarea şi completarea unor acte normative, precum şi alte măsuri, aprobată cu modificări prin <LLNK 12015   171 10 201   0 18>Legea nr. 171/2015, cu modificările şi completările ulterioare.”

Având în vedere cele arătate mai sus, 
PROPUNEM: 

Emiterea unei Hotărâri de Consiliul Local privind aprobarea contractării de către Municipiul Timişoara a unui împrumut în valoare de 100.000.000 lei pentru finanţarea cheltuielilor curente şi de capital ale Companiei de Termoficare Colterm S.A. cu perioadă de rambursare de 20 de ani şi dobândă de ROBOR 3M + 3,00 puncte procentuale, în conformitate cu prevederile OUG nr. 46/2015.

